**ZAPIS O PTICI**

Ova knjiga nastala je kao rezultat “zajedničkog leta velikih letača”. Prikazuje likovne i literarne izričaje učenika XV. gimnazije, Zagreb na temu „Ptica“.

U dijalogu sa svojim unutarnjim svijetom učenici su izražavali svoju osobnost.

Na **fakultativnoj nastavi Likovnog oblikovanja pod vodstvom prof. Sanje Černko Delerue** “rađale” su se kaširane ptice. Bilo je uzbudljivo sudjelovati u njihovom nastajanju; biti svjedokom transformacije od ideja do njihovih utjelovljenja u opipljivu manifestaciju dotada nevidljivog unutarnjeg zbivanja. U likovima ptica, otvarali su se različiti beskonačni svjetovi, unutarnji mikrokozmosi svakog učenika.

Likovi su ptica personifikacije, tragovi emocija, zapisi utkanih energija u širokim rasponima od tihe suptilnosti do erupcije. Govore promjenjivim obrisima svojih oblika i bogatstvom obrade površine. Odabiri boja i načini njihovog nanošenja, bogatstvo tekstura, linearne ornamentike i grafizama uvode promatrača u brojne mogućnosti postojanja, dozivajući ga da se svojim asocijacijama pridruži igri.

U isto vrijeme, na **Keramičarskoj radionici pod vodstvom akademske slikarice Diane Sokolić,** nastajale su nježne ptice koje još uvijek krase predvorje naše škole. Njihova svijetla glinena akromatičnost gradacijom tonova ističe oblike i rukopise, sudjelujući u doživljaju lakoće.

Osim kroz likovno izražavanje, ptice su se “rađale” i u pjesništvu naših učenika.  Ptica se u pjesmama pojavljuje kao motiv i metafora.

Literarni su radovi čitanje svijeta kako ga učenici-autori vide kroz biće ptice. Oni donose iskrenost senzibiliteta i čežnju za transformacijom. Ta transformacija donosi odsustvo straha i tjeskobe, nestanak svih briga i problema. Ona pokreće osjećaje koji proizvode ljepotu iskazanu riječima i traži (ili zaokuplja) našu pažnju.

Pjesme prikazuju atmosferu, doživljaj. Donose snažnu emociju i portretiraju. Govore o lovu, gubitku, smrti. O ljudskom licu, odrazu nas samih u oku ptice. U ovoj knjizi, tekstovi su slike koje žive u susjedstvu slika.

Ova je knjiga pokušaj da vidimo i čitamo iz različitih perspektiva.“ **Anica Tkalčević, knjižničarka**